《次韵张仲实读予近稿》
元代·方回

平生穷到骨，不受世人怜。
肠倒三江洗，诗凭万口镌。
旂常无可纪，衣钵尚堪传。
今日如斯者，输君独妙年。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。